b'\n_START_ARTICLE_\nPro\xc5\xa1irene vene\n_START_PARAGRAPH_\nPro\xc5\xa1irene vene su one vene koje imaju nefunkcionalne odnosno o\xc5\xa1te\xc4\x87ene venske zaliske, \xc5\xa1to dovodi do povratnog tijeka krvi u venama - venskog refluksa._NEWLINE_Uz o\xc5\xa1te\xc4\x87enje venskih zalistaka, pro\xc5\xa1irene vene mogu biti i za\xc4\x8depljene, naj\xc4\x8de\xc5\xa1\xc4\x87e venskim trombom.\n_START_SECTION_\nUzroci\n_START_PARAGRAPH_\nPro\xc5\xa1irene vene su prije svega uzrokovane uspravnim stavom \xc4\x8dovjeka kao vrste, \xc4\x8demu se venski zalisci nisu uspjeli evolucijski prilagoditi. Uloga zalistaka kod zdravih pojedinaca jest da usmjeravaju vensku krv prema srcu a da sprje\xc4\x8davaju povratni tijek krvi u venama, no kod oboljelih pojedinaca zalisci po\xc4\x8dinju popu\xc5\xa1tati i postaju nefunkcionalni, \xc5\xa1to uzrokuje nedovoljno cirkuliranje venske krvi prema srcu, te povratni tijek i zadr\xc5\xbeavanje krvi u venama, koje se tada po\xc4\x8dinju \xc5\xa1iriti._NEWLINE_Od o\xc5\xa1te\xc4\x87enja venskih zalistaka daleko naj\xc4\x8de\xc5\xa1\xc4\x87e oboljevaju vene nogu, budu\xc4\x87i da je rije\xc4\x8d o dugim i ravnim venama, u kojima krv kola od stopala prema preponama, suprostavljaju\xc4\x87i se gravitaciji. Ponekad su pogo\xc4\x91ene i vene lijevog testisa (varikokela), vene oko analnog otvora (hemoroidi), vene jednjaka, vulve i druge vene._NEWLINE_U pravilu je rije\xc4\x8d o nasljednoj bolesti, odnosno naslje\xc4\x91ivanju o\xc5\xa1te\xc4\x87enja genetskog koda koji je odgovoran za gra\xc4\x91u venskih zalistaka. Osim genetske, odnosno familijarne sklonosti pojedinaca, ovom su bole\xc5\xa1\xc4\x87u posebno pogo\xc4\x91eni djelatnici koji, bave\xc4\x87i se svojim poslom, moraju dugo stajati ili fizi\xc4\x8dki naporno raditi (stomatolozi, kirurzi, konobari, fizi\xc4\x8dki radnici itd.)_NEWLINE_Razvoju bolesti pogoduju i pove\xc4\x87ana tjelesna te\xc5\xbeina, ravna stopala, \xc5\xbeenski spol ili uzimanje oralne kontracepcije (zbog negativnog utjecaja \xc5\xbeenskog spolnog hormona), trudno\xc4\x87a i starija dob._NEWLINE_Bolest se dodatno pogor\xc5\xa1ava kod izlaganja toplini, osobito za vrijeme ljeta ili prilikom boravka u termalnim vodama, saunama i sli\xc4\x8dno._NEWLINE_Spomenuti faktori rizika ne mogu uzrokovati primarno oboljenje, ve\xc4\x87 samo potaknuti i ubrzati razvoj pro\xc5\xa1irenih vena ukoliko za to postoje genetske predispozicije.\n_START_SECTION_\nU\xc4\x8destalost\n_START_PARAGRAPH_\nOd tegoba uzrokovanih pro\xc5\xa1irenim venama boluje oko 25% \xc5\xbeena i 15-20% mu\xc5\xa1karaca, no prema nekim autorima i do 40%, pa i 50% populacije. U svakom slu\xc4\x8daju, rije\xc4\x8d je o oboljenju koje u znatno ve\xc4\x87oj mjeri poga\xc4\x91a \xc5\xbeensku populaciju.\n_START_SECTION_\nDijagnostika\n_START_PARAGRAPH_\nUkoliko osoba boluje od nekih od navedenih tegoba, potrebno je, prije svega, u\xc4\x8diniti color Doppler vena nogu, da bi se upotrebom ove ultrazvu\xc4\x8dne pretrage ustanovilo koje su to\xc4\x8dno vene o\xc5\xa1te\xc4\x87ene. Ukoliko color Doppler ne pru\xc5\xbei kompletan odgovor, pribjegava se drugim radiolo\xc5\xa1kim metodama dijagnostike, kao \xc5\xa1to su klasi\xc4\x8dna flebografija, CT flebografija, scintigrafija i sli\xc4\x8dno._NEWLINE_Na osnovu nalaza color Dopplera i mi\xc5\xa1ljenja lije\xc4\x8dnika odredit \xc4\x87e se koja je vrsta lije\xc4\x8denja potrebna.\n_START_SECTION_\nLaserska operacija vena (EVLT) i radiofrekventna ablacija vena\n_START_PARAGRAPH_\nRije\xc4\x8d je o zatvaranju o\xc5\xa1te\xc4\x87enih dugih povr\xc5\xa1inskih vena iznutra pomo\xc4\x87u topline (endovenozna termoablacija). Razlika izme\xc4\x91u lasera i radiofrekvencije je u tome \xc5\xa1to laser koristi snop svjetlosti koji zagrije stijenku vene iznutra, dok se radiofrekvencija slu\xc5\xbei mikrovalovima koji zagrijavaju iznutra stijenku vene. Ove dvije metode su moderne alternative klasi\xc4\x8dnom kirur\xc5\xa1kom zahvatu i rezervirane su za pacijente koji boluju od umjerenih i te\xc5\xbeih oblika o\xc5\xa1te\xc4\x87enja vena (stupanj 2. \xe2\x80\x93 6.). Prednost im je da se izvode u lokalnoj anesteziji, da zahvat traje kratko, da nakon zahvata ne zaostaju rane od rezova, podljevi krvi niti o\xc5\xbeiljci, te da je bolesnik odmah nakon zahvata radno i socijalno sposoban, te navodi naglo pobolj\xc5\xa1anje simptoma i osje\xc4\x87aj "olak\xc5\xa1anja". Tako\xc4\x91er se mogu izvoditi i u ljetnim mjesecima. Primarna uspje\xc5\xa1nost laserskog tretmana vena je 99-100%, a dugoro\xc4\x8dna se uspje\xc5\xa1nost kre\xc4\x87e u rangu 94-97%. Primarna uspje\xc5\xa1nost radiofrekventne ablacije varira izme\xc4\x91u 90 i 99%, ovisno o aparatu koji se koristi, a dugoro\xc4\x8dna se uspje\xc5\xa1nost radiofrekvencije kre\xc4\x87e u rangu od oko 80% (tako\xc4\x91er je ovisna o kori\xc5\xa1tenoj aparaturi).\n_START_SECTION_\nSklerozacija pjenom (tzv. zahvat UGFS)\n_START_PARAGRAPH_\nUltrazvu\xc4\x8dno navo\xc4\x91ena sklerozacija pjenom (eng. Ultrasound Guided Foam Sclerotherapy - UGFS) zasniva se na kemijskom o\xc5\xa1te\xc4\x87enju stijenke vena upotrebom smjese kemijskog sredstva (sklerozansa) i zraka, koja se pod kontrolom ultrazvuka ubrizgava u vene. Ova je metoda naro\xc4\x8dito dobra za rje\xc5\xa1avanje potko\xc5\xbenih varikoznih vena koje zaostanu nakon laserske ili radiofrekventne endovenozne ablacije magistralnih vena. Sklerozacija pjenom manje je uspje\xc5\xa1na od laserskog tretmana u dugoro\xc4\x8dnom rje\xc5\xa1avanju patolo\xc5\xa1kog toka krvi u samim magistralnim povr\xc5\xa1inskim venama (npr. vena safena magna), poglavito onim kalibra \xc5\xa1ireg od 1cm, sa stopom uspje\xc5\xa1nosti manjom od oko 80% nakon 3-5 godina ._NEWLINE_Postoji i sklerozacija teku\xc4\x87im sklerozansom, ali ona se uglavnom primjenjue kod pacijenata kod kojih color Doppler da negativan nalaz, ali pacijenta estetski zabrinjavaju tzv. "metli\xc4\x8daste vene" ili "kapilare" (eng. Spider veins) - vene manje od 4 mm u promjeru. Tako\xc4\x91er je mogu\xc4\x87a i laserska terapija metli\xc4\x8dastih vena._NEWLINE_Naj\xc4\x8de\xc5\xa1\xc4\x87a nuspojava sklerozacije (pjenovitim i teku\xc4\x87im sklerozansom) je da u\xc4\x8destalo hiperpigmentira tj. zatamnjuje ko\xc5\xbeu u podru\xc4\x8dju gdje se nalaze tretirane vene, tako da bi svatko tko se odlu\xc4\x8di za tretman ovom metodom trebao biti upoznat s navedenom nuspojavom.\n_START_SECTION_\nMini - flebektomija\n_START_PARAGRAPH_\nMini - flebektomija je metoda va\xc4\x91enja postrani\xc4\x8dnih pro\xc5\xa1irenih vena pomo\xc4\x87u posebne kukice, u lokalnoj anesteziji, kroz vrlo sitne rezove na ko\xc5\xbei. Metoda je minimalno invazivna i naj\xc4\x8de\xc5\xa1\xc4\x87e se izvodi ako nakon laserske ili radiofrekventne endovenozne ablacije zaostane pokoja povr\xc5\xa1inska vena, koja i dalje predstavlja estetski problem pacijentu. Na raspolaganju su tzv. Mullerove, Rameletove, Oeschove i druge kukice za flebektomiju.\n_START_SECTION_\nKirur\xc5\xa1ko lije\xc4\x8denje\n_START_PARAGRAPH_\nKlasi\xc4\x8dno kirur\xc5\xa1ko lije\xc4\x8denje po Babcocku (eng. Crossectomy, Stripping) koristi se du\xc5\xbee od stotinu godina i bazira se na odstranjenju (va\xc4\x91enju iz tijela) o\xc5\xa1te\xc4\x87enih vena (naj\xc4\x8de\xc5\xa1\xc4\x87e vena safena magna ili parva). Uz suvremene metode lije\xc4\x8denja vena klasi\xc4\x8dan se pristup uglavnom mo\xc5\xbee izbje\xc4\x87i. On podrazumijeva potrebu za (naj\xc4\x8de\xc5\xa1\xc4\x87e) op\xc4\x87om anestezijom i boravkom u bolnici, razmjerno veliku invazivnost postupka, uz brojne rezove i \xc5\xa1avove, kao i podljeve krvi, te produljenu radnu nesposobnost. Tako\xc4\x91er se u pravilu izbjegava u istom aktu lije\xc4\x8diti obje noge ovom metodom, ve\xc4\x87 ih se lije\xc4\x8di u dva akta. Unato\xc4\x8d dobrim po\xc4\x8detnim rezultatima kirur\xc5\xa1kog lije\xc4\x8denja, nakon desetogodi\xc5\xa1njeg pra\xc4\x87enja utv\xc4\x91ena je stopa recidiva vi\xc5\xa1a od 60%. Oporavak od ove operacije traje oko tri dana u bolnici, a zatim jo\xc5\xa1 2-3 tjedna ku\xc4\x87nog bolovanja.\n_START_SECTION_\nOboljenje dubokog venskog sustava\n_START_PARAGRAPH_\nKod manjeg broja pacijenata, color Doppler \xc4\x87e utvrditi oboljenje dubokih vena nogu (naj\xc4\x8de\xc5\xa1\xc4\x87e posttrombotski ili postflebiti\xc4\x8dki sindrom). Kod takvih je pacijenata kirur\xc5\xa1ko ili drugo lije\xc4\x8denje (valvuloplastika) naj\xc4\x8de\xc5\xa1\xc4\x87e parcijalno uspje\xc5\xa1no ili neuspje\xc5\xa1no pa sa prije svega pribjegava metodama ubla\xc5\xbeavanja tegoba, kao \xc5\xa1to su no\xc5\xa1enje elasti\xc4\x8dne \xc4\x8darape, mazanje ko\xc5\xbee heparinskom ma\xc5\xa1\xc4\x87u izvana ili odre\xc4\x91enim biljnim preparatima, kao i uzimanje tableta koje smanjuju u\xc4\x8dinak izazvan nedovoljnom venskom drena\xc5\xbeom.\n_START_SECTION_\nVenska tromboza\n_START_PARAGRAPH_\nUkoliko color Doppler otkrije duboku vensku trombozu ili masivnu povr\xc5\xa1insku trombozu, potreban je primitak u bolnicu radi antikoagulantne terapije heparinom, kojom se posti\xc5\xbee otapanje tromba u venama.'